**Informatīvais ziņojums**

Par valdības rīcības plāna 2016. gadam 77. punkta “Izstrādāt priekšlikumus ekonomiskajiem stimuliem uzņēmējiem, lai motivētu viņu darbinieku regulāru piedalīšanos Zemessardzes mācībās” izpildes organizēšanu[[1]](#footnote-1)

Aizsardzības ministrija pastiprināti strādā pie Nacionālo bruņoto spēku (turpmāk – NBS) un Zemessardzes attīstības, arvien aktīvāk iesaistot zemessargus un rezerves karavīrus militārajās mācībās. Lai paaugstinātu NBS kaujas spējas un nodrošinātu plānveida militāro apmācību, jārisina tādi jautājumi kā darba devēju un darba ņēmēju interešu sabalansēšana, iespējamie atvieglojumi tiem darba devējiem, pie kuriem strādā zemessargi un rezerves karavīri.

**1. Situācijas apraksts**

Šobrīd spēkā esošie normatīvie akti regulē zemessargu un rezerves karavīru iesaisti militārajās mācībās gan darbalaikā, gan brīvdienās, pamatā nodrošinot mācībām nepieciešamo dienu skaitu.

**Militārā dienesta likums nosaka**,ka rezerves karavīru var iesaukt militārajās mācībās uz šādu laiku: virsnieku – kopumā līdz deviņiem mēnešiem, viena gada laikā – līdz 60 dienām; instruktoru un kareivi – kopumā līdz sešiem mēnešiem, viena gada laikā – līdz 30 dienām. Intervāls starp kārtējām militārajām mācībām, kurās iesaista rezerves karavīru, nav mazāks par četriem gadiem. Rezerves karavīru kārtējo militāro mācību starplaikos var iesaukt uz pārbaudes mācībām līdz 10 dienām gan no darba brīvajā, gan arī darbalaikā. Šo laiku ieskaita militāro mācību kopējā laikā.

**Latvijas Republikas Zemessardzes likums** noteic, ka zemessargu iesaista Zemessardzes uzdevumu izpildē un apmācībā līdz 30 dienām gadā, bet, ja zemessargs tiek nosūtīts uz aizsardzības ministra noteiktajiem kursiem, — līdz 90 dienām gadā no pamatdarba vai mācībām brīvajā laikā. Darba devējs vai izglītības iestāde atbrīvo Zemessardzes dienestā iesaistīto zemessargu no darba pienākumu pildīšanas vai mācībām (studijām), neizmaksājot viņam darba samaksu, bet saglabājot darba (amata) vietu vai tiesības turpināt mācības:

1) līdz piecām darbadienām gadā zemessarga apmācībai;

2) līdz piecām darbadienām gadā Zemessardzes uzdevumu pildīšanai;

3) ārkārtējās situācijas vai izņēmuma stāvokļa izsludināšanas gadījumā – līdz ārkārtējās situācijas vai izņēmuma stāvokļa atcelšanai;

4) līdz pusotram gadam dalībai starptautiskajā operācijā vai ātrās reaģēšanas spēkos un tam nepieciešamajai apmācībai;

5) līdz pusotram gadam, ja zemessargam uzdots pildīt prombūtnē esoša karavīra vai vakanta amata pienākumus Nacionālajos bruņotajos spēkos.

Darba likums, Valsts civildienesta likums, Valsts un pašvaldību institūciju amatpersonu un darbinieku atlīdzības likums un citi šīs jomas normatīvie akti attiecas uz zemessargiem un rezerves karavīriem tikai viņu civilās dzīves pamatdarbības jomā.

Līdzšinējā pieredze liecina, ka Militārā dienesta likumā noteiktais laiks (dienu skaits) rezerves karavīru apmācībai un Latvijas Republikas Zemessardzes likumā noteiktais dienu skaits zemessargu apmācībai ir pietiekams, lai nodrošinātu kvalitatīvu apmācību. Zemessargu apmācībai un dienesta uzdevumu izpildei likums nosaka ierobežojumus attiecībā uz šo pasākumu organizēšanu darbalaikā – līdz piecām darbadienām gadā apmācībai un līdz piecām darbadienām gadā dienesta uzdevumu izpildei. Militārā dienesta likums šādus ierobežojumus rezerves karavīru apmācības organizēšanai darba dienās neparedz.

Zemessardzes vienību profesionālā dienesta virsnieki un instruktori zemessargu apmācību organizē brīvdienās, un tas rada līdzīgas problēmas kā zemessargiem. Tādēļ perspektīvā pakāpeniski ir jāpalielina zemessargu apmācību dienu skaits darbadienās. NBS jau ir sākuši praktizēt jaunuzņemto zemessargu pamatapmācības organizēšanu militārās nometnes veidā vasarā, kad pamatapmācība notiek kompakti mēneša laikā speciāli organizētā nometnē. Šādas apmācības rezultāti rāda, ka vienlaidus apmācība dod labākus rezultātus nekā apmācība nedēļas nogalēs, tādēļ arvien biežāk tiek praktizētas Zemessardzes mācības ne tikai nedēļas nogalēs, bet arī iekļaujot darbadienas, veicot zemessargu apmācību vairākas dienas pēc kārtas. Zemessardzei ir nodoms perspektīvā pakāpeniski pāriet uz zemessargu apmācību, organizējot desmit dienu nepārtrauktas mācības, tas ir – piecas darbadienas un nedēļas nogales pirms un pēc šīm darbadienām, tā nodrošinot katras vienības kaujas spēju celšanai ļoti svarīgo kolektīvo apmācību. Tāpēc ir jārod veids, kā panākt līdzsvaru starp valsts aizsardzības nodrošināšanai nepieciešamo zemessargu un rezerves karavīru apmācību un darba devēju un darba ņēmēju interesēm un motivēt uzņēmējus atbalstīt darbinieku regulāru piedalīšanos Zemessardzes un rezerves karavīru mācībās.

Izvērtējot vairāku valstu pieredzi bruņoto spēku un darba devēju[[2]](#footnote-2) sadarbības nodrošināšanā, var secināt, ka katras valsts likumdošanas ietvaros un kārtībā tiek meklēts līdzsvars starp darba devēju motivēšanas metodēm jeb rosinošo faktoru kopumu (ekonomiskie, materiālie, sociālie, morālie un citi stimuli) un precīzām normatīvo aktu un savstarpēji noslēgto līgumu izpildes prasībām kā darba devējiem, tā apmācāmajiem rezerves karavīriem (zemessargiem). Jāatzīmē, ka Zviedrijā un Somijā netiek praktizēti kādi īpaši pasākumi un nav noteikti atvieglojumi rezervistu/rezerves karavīru un zemessargu darba devējiem, jo daudzi darba devēji arī paši ir rezervisti/rezerves karavīri vai zemessargi un regulāri piedalās apmācībā, tā rādot piemēru darbiniekiem. Arī Igaunijā un Lietuvā darba devējiem nav paredzēti atvieglojumi.

Aizsardzības ministrija, izmantojot informāciju par citu valstu pieredzi, ir uzsākusi darbu, lai veicinātu komersantu izpratni par nepieciešamo atbalstu zemessargiem un rezerves karavīriem, kā arī veidotu komersantu atpazīstamību, kuri atbalsta zemessargus un rezerves karavīrus, informējot sabiedrību par pozitīvajiem sadarbības piemēriem.

Lai stimulētu komersantus atbalstīt darbiniekus zemessargus un rezerves karavīrus, Aizsardzības ministrija aicina izvērtēt iespēju noteikt zināmas priekšrocības tiem komersantiem (piegādātājiem) publiskajos iepirkumos, kuri nodarbina zemessargus un rezerves karavīrus, vienlaikus skaidrojot sabiedrībai šādu priekšrocību iespējamību un nepieciešamību un, tā veicinot sabiedrības izpratni. Aizsardzības ministrijai ir iecere reizi gadā organizēt konferenci, kurā tiktu pārrunāta darba devēju nozīme zemessargu un rezerves karavīru apmācības procesa sekmīgā īstenošanā.

Izanalizējot NBS un Zemessardzes rīcībā esošos datus, zemessargus pēc viņu nodarbošanās var iedalīt vairākās kategorijās[[3]](#footnote-3), tātad arī zemessargu darba devēji būtiski atšķiras. Ņemot vērā zemessargu darba devēju sadalījumu, ir jāizvēlas katrai darba devēju grupai piemērotākās stimulēšanas metodes.

Zemessargu nodarbinātība:

**2. Nepieciešamās izmaiņas**

Pēc konsultācijām arLatvijas Darba devēju konfederāciju, Ekonomikas ministriju un Finanšu ministriju tika identificēti šādi risinājumi.

**2.1. Administratīvās un ekonomiskās, materiālās stimulēšanas metodes**

**Valsts sektorā un pašvaldībās**:

* publisko attiecību kampaņas, kas iestādēm un pašvaldībām atgādina normatīvajos aktos noteiktos pienākumus, lai viņu darba ņēmēji, zemessargi un rezerves karavīri, varētu piedalīties plānotajās militārajās mācībās atbilstoši normatīvo aktu prasībām;
* nepieciešamības gadījumā Ministru kabinets vai Ministru prezidents ar rīkojuma dokumentu veicina valsts pārvaldē nodarbināto zemessargu iesaistīšanu militārajās mācībās;
* zemessargu un rezerves karavīru papildu motivēšana, piemēram, pēc iespējas piešķirot rezerves karavīriem apmaksātu mācību atvaļinājumu un zemessargiem – papildu atvaļinājumu uz militārās apmācības laiku (pēc nepieciešamo grozījumu izdarīšanas normatīvajos aktos).

**Valsts akciju sabiedrībām un komersantiem**:

* nodokļu atvieglojumi (izvērtējot tos kontekstā ar plānoto nodokļu reformas īstenošanu valstī);
* priekšrocības publiskajos iepirkumos, nosakot kā izšķirošo piedāvājuma izvēles kritēriju darbinieku dienestu Zemessardzē.

**Individuālajiem komersantiem un pašnodarbinātajiem:**

* iedzīvotāju ienākuma nodokļa atvieglojumi (izvērtējot tos kontekstā ar plānoto nodokļu reformas īstenošanu valstī).

Lai darba devējiem nodrošinātu iespēju piešķirt uz militārās apmācības laiku rezerves karavīriem apmaksātu mācību atvaļinājumu un zemessargiem papildu atvaļinājumu, ir jāizdara grozījumi Militārā dienesta likumā un Latvijas Republikas Zemessardzes likumā.

**Nodokļu atvieglojumi.** Spēkā esošajos normatīvajos aktos ir paredzēti nodokļu atvieglojumi uzņēmumiem[[4]](#footnote-4), kuros strādājošos zemessargus iesauc uz mācībām un viņu vietā tiek pieņemti citi darbinieki. Šādos gadījumos nodokļu atvieglojumi piemērojami par laiku, kamēr zemessargs pilda dienesta pienākumus.

Zemessardzes un NBS pieredze rāda, ka praktiski netiek izmantota iespēja uz mācībām iesauktā darbinieka vietā uz laiku pieņemt jaunu darbinieku, jo ir grūti atrast tādu darbinieku, kuram būtu nepieciešamā kvalifikācija un kurš vēlētos stāties darbā uz noteiktu, pie tam vēl īsu laiku, – lai aizvietotu darbinieku, kas iesaukts uz militārajām mācībām. Tādēļ perspektīvā, kontekstā ar plānoto nodokļu reformas īstenošanu valstī, ir jāizskata iespēja noteikt **nodokļu atvieglojumus** gadījumos, kad uzņēmējs uz mācībām iesauktā zemessarga un rezerves karavīra vietā izmanto citus sava uzņēmuma darbiniekus, uzdodot tiem pildīt papildu pienākumus – aizvietot uz mācībām iesaukto kolēģi.

Uzņēmējiem, kuri neieguldīs peļņu attīstībā, izdevīgs un saprotams risinājums būtu noteikt uzņēmuma ienākuma nodokļa atlaidi, kuras apmērs ir atkarīgs no uzņēmumā reāli nodarbināto zemessargu skaita, viņu militārajās mācībās pavadītā **darbadienu** skaita (vismaz piecas Latvijas Republikas Zemessardzes likumā noteiktās darbadienas) un mācībās vai dienesta uzdevuma izpildē gada laikā pavadīto **dienu kopējā skaita**[[5]](#footnote-5).

Par katru darbinieka – zemessarga – militārajās mācībās pavadīto darbadienu noteikt uzņēmuma ienākuma nodokli ar 20 eiro atlaidi. Tātad, ja viens darbinieks ir iesaistīts 5 darbadienas Zemessardzes mācībās, uzņēmums saņem atlaidi 5 x 20 = 100 *euro*. Jo vairāk uzņēmumā strādā zemessargu un piedalās militārajās mācībās, jo lielākas atlaides saņem uzņēmums.

Atbilstoši Valsts aizsardzības koncepcijai[[6]](#footnote-6), lai spētu pildīt noteiktos valsts aizsardzības uzdevumus, NBS miera laikā uztur 17 500 militāri sagatavotus karavīrus, tai skaitā 8000 zemessargus[[7]](#footnote-7). Pieņemot, ka gada laikā ne vairāk kā puse zemessargu tiks iesaistīta militārajās mācībās 5 dienas darbalaikā, valsts budžets nesaņems 400 000 *euro*: 5 dienas x 20 *euro* x 4000 zemessargu = 400 000 *euro*[[8]](#footnote-8).

Vērā ņemamu daļu zemessargu sastāda individuālie komersanti un pašnodarbinātie, kuriem nav jāmaksā uzņēmuma ienākuma nodoklis, bet publiskajos iepirkumos viņi piedalās salīdzinoši reti. Tādēļ uz šīs uzņēmējdarbības formas pārstāvjiem neattiecas ekonomiskie stimuli, kas domāti uzņēmumiem un valsts akciju sabiedrībām. Ņemot vērā, ka individuālie komersanti un pašnodarbinātie maksā iedzīvotāju ienākuma nodokli par saviem saimnieciskajiem ieņēmumiem, kas pēc būtības pielīdzināms uzņēmuma ienākuma nodokļa maksājumam, ir jāizvērtē iespēja kontekstā ar plānoto nodokļu reformas īstenošanu valstī nodrošināt minētās uzņēmējdarbības formas pārstāvjiem šī nodokļa atvieglojumus pēc līdzīgas formulas kā valsts akciju sabiedrībām un komersantiem. Pieņemot, ka gada laikā ne vairāk kā puse zemessargu – individuālo komersantu un pašnodarbināto – tiks iesaistīta militārajās mācībās 5 dienas darbalaikā, valsts budžets nesaņems 34 900 *euro*: 5 dienas x 20 *euro* x 349 zemessargu = 34 900 *euro*.

**Priekšrocības publiskajos iepirkumos** paredz kārtību, ka pasūtītājs iepirkuma procedūras dokumentos norāda izšķirošo piedāvājuma izvēles kritēriju, atbilstoši kuram izvēlas piedāvājumu, ja pirms lēmuma pieņemšanas par iepirkuma līguma slēgšanas tiesību piešķiršanu tas konstatē, ka vismaz divu piedāvājumu novērtējums ir vienāds. Lai nodrošinātu šādu risinājumu, ir jāpapildina Aizsardzības un drošības jomas iepirkumu likums, savukārt Publisko iepirkumu likuma 51. panta septītajā daļā jau ir iekļauts šāds nosacījums.

Gadījumā, ja divu komersantu piedāvājumu novērtējums ir vienāds, šie komersanti (piegādātāji) pēc pasūtītāja pieprasījuma iesniedz **izziņu no Zemessardzes**,kas apliecina nodarbināto zemessargu skaitu uzņēmumā un to, cik **darbadienas** uzņēmumā strādājošie zemessargi ir piedalījušies militārajās apmācībās pēdējā gada laikā, kā arī **kopējo** mācībās un dienesta uzdevumu izpildē pavadīto **dienu skaitu**. Lai neradītu nevienlīdzīgu situāciju iepirkumos mazajiem piegādātājiem, ir jāizvērtē, vai ņemt vērā nodarbināto zemessargu skaitu absolūtajos skaitļos vai procentos pret visu nodarbināto skaitu.

Lai ieviestu minētos uzņēmēju stimulēšanas un atbalsta veidus, nepieciešami grozījumi likumā “Par uzņēmumu ienākuma nodokli” (obligāti kontekstā ar plānoto nodokļu reformas īstenošanu valstī) un Aizsardzības un drošības jomas iepirkumu likumā.

Ņemot vērā valstī tuvākajā nākotnē paredzētās būtiskās izmaiņas nodokļu politikā, zemessargu darba devējiem kā svarīgākie stimuli būtu piedāvātās priekšrocības publiskajos iepirkumos izšķirošā piedāvājuma izvēles kritērija veidā.

**2.2. Sabiedrības informēšanas un izglītošanas metodes**

Papildus minētajām metodēm ir jāizmanto sabiedrības informēšanas un izglītošanas metodes (attiecināmas uz visām darba devēju grupām): sabiedrisko attiecību kampaņas, parādes, “atvērto durvju” dienas vienībās, apmācība par valsts aizsardzības jautājumiem. Attiecībā uz komersantiem jāizmanto arī tādas metodes kā darba devēju, kas visvairāk atbalsta savus darbiniekus – zemessargus un rezerves karavīrus, apbalvošana.

Svarīgi publisko attiecību kampaņu laikā atgādināt gan darba devējiem, gan zemessargiem un rezerves karavīriem normatīvajos aktos noteiktos dalības nosacījumus militārajās mācībās.

Ziņojuma pielikumā pievienotajā tabulā ir apkopoti priekšlikumi par sadarbības veidošanu ar dažādiem darba devējiem, vairojot viņu motivāciju, lai nodrošinātu darbinieku regulāru dalību zemessargu un rezerves karavīru apmācībā.

**3. Secinājumi un priekšlikumi**

3.1. Aizsardzības ministrijai sadarbībā ar Finanšu ministriju:

3.1.1. līdz 2018. gada 1. janvārim sagatavot priekšlikumus grozījumiem Aizsardzības un drošības jomas iepirkumu likumā par izšķirošo piedāvājuma izvēles kritēriju publiskajos iepirkumos komersantiem (piegādātājiem), kas nodarbina zemessargus, ja citi priekšnoteikumi dalībai iepirkumā ir vienādi;

3.1.2. plānotās nodokļu reformas īstenošanas gaitā sagatavot priekšlikumus par iespējām noteikt iedzīvotāju ienākuma nodokļa atvieglojumus individuālajiem komersantiem un uzņēmuma ienākuma nodokļa atlaidi, kuras apmērs ir atkarīgs no uzņēmumā reāli nodarbināto zemessargu skaita un militārajās mācībās pavadīto darbadienu skaita – par katru darbinieka militārajās mācībās pavadīto darbadienu nosakot uzņēmuma ienākuma nodokli ar 20 *euro* atlaidi.

3.2. Aizsardzības ministrijai līdz 2018. gada 1. janvārim sagatavot nepieciešamos grozījumus Militārā dienesta likumā un Latvijas Republikas Zemessardzes likumā, lai darba devējiem nodrošinātu iespēju piešķirt uz militāro mācību laiku apmaksātu mācību atvaļinājumu rezerves karavīriem un papildu atvaļinājumu zemessargiem.

3.3. Aizsardzības ministrijai, organizējot rezerves karavīru un zemessargu mācības, nodrošināt sabiedrības informēšanas un izglītošanas kampaņas.

4. Nepieciešamības gadījumā Ministru kabinets vai Ministru prezidents ar rīkojuma dokumentu veicina valsts pārvaldē nodarbināto zemessargu iesaistīšanu militārajās mācībās.

Pielikumā:“Pielikums informatīvajam ziņojumam “Par valdības rīcības plāna 2016. gadam 77. punkta “Izstrādāt priekšlikumus ekonomiskajiem stimuliem uzņēmējiem, lai motivētu viņu darbinieku regulāru piedalīšanos Zemessardzes mācībās” izpildes organizēšanu” uz 1 lpp.

Aizsardzības ministrs R. Bergmanis

Vīza: valsts sekretārs J. Garisons

21.06.2017.

2113

J. Mačis

Tālr. 67335088, fakss 67335250

e-pasta adrese: Juris.Macis@mod.gov.lv

1. Rīcības plāna 77. punkts balstīts uz M. Kučinska **valdības deklarācijā** noteikto: “Stiprināsim Zemessardzes kapacitāti un lomu valsts aizsardzībā, attīstot tās kaujas un reaģēšanas spējas, modernizējot Zemessardzes ekipējumu un palielinot rekrutēto zemessargu skaitu, kā arī meklējot ekonomiskos stimulus uzņēmējiem, kas nodrošina savu darbinieku regulāru piedalīšanos Zemessardzes mācībās.”. Pēc 77. punktā noteiktā uzdevuma izpildes tiks sasniegts “darbības rezultāts: izstrādāts pasākumu plāns, lai nodrošinātu darba devēju atbalstu zemessargu un rezerves karavīru dalībai kolektīvajā apmācībā, tādējādi nodrošinot 8000 zemessargu pilnīgu apmācību. Termiņš: 30.06.2017.”. [↑](#footnote-ref-1)
2. ASV, Lielbritānija, Vācija, Kanāda, Austrālija, Jaunzēlande, Zviedrija, Somija, Igaunija, Lietuva [↑](#footnote-ref-2)
3. Zemessardzes informācija par stāvokli 2017. gada februārī, kopā – 7622 zemessargi. [↑](#footnote-ref-3)
4. Likuma “Par uzņēmuma ienākuma nodokli” 6. panta 18. daļa. [↑](#footnote-ref-4)
5. Atbilstoši Latvijas Republikas Zemessardzes likuma 7. panta pirmajai daļai zemessargam izdienas stāžā ieskaita dienesta laiku Zemessardzē, ja viņš **vismaz 20 dienas gadā** piedalījies dienesta uzdevumu izpildē vai apmācībā. [↑](#footnote-ref-5)
6. Valsts aizsardzības koncepcijas 104. punkts. [↑](#footnote-ref-6)
7. Atbilstoši NBS datiem uz 2017. gada 31. janvāri Zemessardzē dienē 7956 zemessargi. [↑](#footnote-ref-7)
8. Ņemot vērā valstī paredzēto nodokļu reformu, šis skaitlis būs mazāks, jo no uzņēmuma ienākuma nodokļa nomaksas paredzēts atbrīvot tos uzņēmumus, kuri peļņu reinvestē uzņēmuma attīstībā. [↑](#footnote-ref-8)